b"\n_START_ARTICLE_\nFrances Hodgson Burnett\n_START_SECTION_\n\xc5\xbdivljenje\n_START_PARAGRAPH_\nFrances Eliza Hodgson Burnett se je rodila v Cheethamu v Manchestru (Anglija). Ko je leta 1852 njen o\xc4\x8de umrl, je dru\xc5\xbeina zapadla v finan\xc4\x8dne te\xc5\xbeave, zato se je leta 1865 izselila v Zdru\xc5\xbeene dr\xc5\xbeave Amerike in se naselila v Jefferson Cityju (Tennessee, ZDA). Tam je Frances pri rosnih devetnajstih za\xc4\x8dela pisati, da bi zaslu\xc5\xbeila denar za dru\xc5\xbeino. Zgodbe je objavljala je v raznem \xc4\x8dasopisju. Leta 1870 ji je umrla mati, dve leti zatem pa se je Frances poro\xc4\x8dila z zdravnikom Swanom Burnettom. Zakonca sta dve leti \xc5\xbeivela v Parizu, kjer sta se jima rodila dva sinova. Preden sta se vrnila v \xc2\xa0Zdru\xc5\xbeene dr\xc5\xbeave Amerike in \xc5\xbeivela v Washingtonu, je Frances za\xc4\x8dela pisati romane, od katerih je bil prvi objavljen That Lass o'Lowrie's (prevoda v sloven\xc5\xa1\xc4\x8dino ni), po\xc5\xbeel pa je dobre ocene. Mali lord Fauntleroy je bil objavljen leta 1886 in tako je Frances postajala priljubljena pisateljica otro\xc5\xa1ke fikcije, \xc4\x8deprav so bili priljubljeni tudi njeni romanti\xc4\x8dni romani za odrasle, napisani v devetdesetih letih prej\xc5\xa1njega stoletja. Napisala in pomagala je tudi pri izdelavi scenarija za gledali\xc5\xa1ki igri Mali lord Fauntleroy in Mala Princesa._NEWLINE_Hodgson Burnett je u\xc5\xbeivala v dru\xc5\xbeenju in \xc5\xbeivahnem razko\xc5\xa1nem \xc5\xbeivljenjskem slogu. Leta\xc2\xa01880 je za\xc4\x8dela pogosteje potovati v Anglijo in v letu 1890 tam kupila hi\xc5\xa1o, kjer je napisala Skrivni vrt (The Secret Garden). Njen najstarej\xc5\xa1i sin Lionel je leta 1890 umrl za tuberkulozo, kar je povzro\xc4\x8dilo ponovitev depresije, s katero se je v veliki meri borila \xc5\xbee prej. Leta 1898 se je lo\xc4\x8dila od Swana Burnetta. V tem obdobju je u\xc5\xbeivala v va\xc5\xa1kem okolju in nenehno gostila prijatelje. Leta 1900 se je poro\xc4\x8dila s Stephenom Townsendom in se dve leti zatem zopet razvezala, saj ni prena\xc5\xa1ala njegove \xc5\xbeelje po nadvladi. Za tem se je iz Londona preselila v okro\xc5\xbeje Nassau na Long Islandu (ZDA). V zadnjih letih je objavljala v otro\xc5\xa1kih revijah, ene izmed njih je bil urednik njen sin Vivian. Umrla je leta 1924 in je pokopana na pokopali\xc5\xa1\xc4\x8du Roslyn v Long Islandu._NEWLINE_Leta 1936 je v njeno \xc4\x8dast Bessie Potter Vonnoh postavila skulpturo v konservatoriju vrta Central Park. Kip prikazuje dva lika iz znanega mladinskega romana Skrivni vrt (The Secret Garden) Marijo in Dickona.\n_START_SECTION_\nDelo\n_START_PARAGRAPH_\nFrances Eliza Hodgson Burnett\xc2\xa0je \xc5\xa1ir\xc5\xa1e znana in cenjena predvsem zaradi svojih mladinskih del, med katerimi so najbolj znana Mali lord Fauntleroy, v knji\xc5\xbeni izdaji objavljen leta 1886, Mala princesa, ki je iz\xc5\xa1la leta 1905 ter Skrivni vrt, ki je sprva (1910) izhajal po poglavjih v \xc4\x8dasopisu, namenjenem odrasli publiki, leto zatem pa tudi v knji\xc5\xbeni razli\xc4\x8dici. Kljub depresiji, s katero se je Hodgson Burnett borila, v njenih delih za mlade ni zaznati stiske pisateljice._NEWLINE_Med postopnim objavljanjem Malega lorda Fauntleroy leta 1885, so se bralci veselili novih delov. Modni trendi, opisani v knjigi, so postali priljubljeni, \xc5\xbeametni suknji\xc4\x8d Fauntleroy se je prodajal za med; drugi izdelki Fauntleroy, ki so vklju\xc4\x8devali \xc5\xbeametne ovratnike, igralne karte in \xc4\x8dokolade prav tako. Tako imenovana sentimentalna fikcija je bila tedaj norma, v ZDA pa so bile priljubljene zgodbe, ki so predstavljale \xc5\xbeivljenja ljudi, ki so se iz rev\xc5\xa1\xc4\x8dine povzpeli do bogastva. Izpostaviti velja, da je v anglo-saksonski literaturi Mali lord Fauntleroy izgubil priljubljenost, medtem ko jo je Skrivni vrt ohranil. Morda tudi zato, ker ru\xc5\xa1i poglede na otro\xc5\xa1tvo na prelomu stoletja._NEWLINE_Ve\xc4\x8dina pisatelji\xc4\x8dinih romanov za odrasle je bila ob samem izidu prav tako zelo priljubljena. Na ameri\xc5\xa1kih lestvicah popularne literature so zasedali visoka mesta."